**Bornholmsk Amatørscene**

**Formandens beretning for 2018**

Sikke et succesrigt år vi har haft. Et helt fantastisk år må jeg sige.

Det var ikke noget, vi overhovedet havde turdet håbe på, da vi besluttede at lave kabaretten ”Ses vi i Sømkassan?”. Det var jo et sats langt ud over det, vi plejede at lave.

Vi skulle lige finde vores egne ben at stå på, efter at Mogens Dam ikke var i blandt os mere. Mogens, som havde instrueret bornholmske komedier i en menneskealder. ”Vi va’ simpelthen på vijlabræ, som vi saja’d på borrinjholmsk”.

Morten Poulsen havde sammen med Kim Tørnstrøm (og gør det i øvrigt stadigvæk) i flere år – ja i mange år - fundet og gemt forskellige bornholmske tekster og sange – skrevet på lydsproget. Og Morten var i løbet af 2017 (måske tidligere) så småt begyndt at pusle på et manus om en kabaret med disse gamle bornholmske sange og digte.

Vi i bestyrelsen lagde tidligt i foråret 2018 lidt pres på Morten og spurgte, om han ikke kunne få lavet dette manus – denne kabaret – færdig, så vi kunne opføre det i 2018.

Og hvad skulle denne kabaret så hedde? Jamen en kabaret var vel en kabaret? Nej, var der flere af os, der sagde. Der skulle et tema til.

Temaet blev en bagbutik til en købmandsforretning, hvor man kom og ordnede verdenssituationen – eller i hvert fald de nære ting – over en øl eller 2.

Da det var sjældent, at unge mennesker kom i en sådan bagbutik, så blev det også sådan, at de fleste var nogle halvgamle knarke, som der var de medvirkende i Sømkassan – både skuespillerne og musikerne.

Vi blev enige om, at vi hver i sær skulle sende forslag på gode og sjove ord og sætninger til Morten, så han kunne blive inspireret omkring mellemteksterne.

Og manus tog hurtigt form og lå klar til det første møde den 5. juni med alle involverede i Sømkassan.

Inden dette første møde havde vi også travlt med at finde dygtige musikere, og allerede i april måned havde vi et meget fint og dygtigt orkester – nemlig Bent Peder Holbech, Esben Bagger og Mogens Lundt.

De er fantastisk dygtige og inspirerende musikere og Bent Peder Holbech komponerede melodier til en hel del af de dejlige digte, som Morten havde fundet frem til. Og nogle af de gamle melodier blev peppet gevaldigt op.

Bent Peder Holbech skal her i beretningen have en speciel tak for hans medvirken til, at Sømkassan blev så stor en succes, som den jo blev.

Skuespillerne blev også valgt ud fra, at de var dygtige til at synge og ikke mindst til at spille teater. Det var et fantastisk og homogent team.

Også her vil jeg rette en stor tak til hele dette team, som på en rolig og naturlig måde var med til - på hver jeres måde - at gøre kabaretten til denne store succes.

Men som vi også ret tidligt i forløbet fandt ud af, så skulle denne kabaret ikke bare løbe over scenen med en stumtjener og et nodestativ. Der skulle en rigtig scenografi til. Det er også noget BA er kendt for.

Og scenografifolkene Erik Hørringsen og Søren Jensen har overgået sig selv helt og holdent. Det blev til en fantastisk flot scenografi, og det skal I her i min beretning have en stor tak for. Den blev rost i høje skyer.

Og i denne scenografi så klædte jo alle kostumer sammen med hår og sminke så fint hele rummet på scenen. Tusind tak til Mia Blom og Tine Buch som så fint har taget os alle under jeres vinger.

Lyset, kære folk, lys skulle der jo også til, for ellers var det da helt nyttesløst alt sammen. Per Rasmussen og Claus Munch har virkelig kæmpet for at få den rette – efter instruktørens ønske – belysning i de forskellige scener. Ja, havde de haft lyst på sig selv, så kunne man se, at de var begyndt at blive temmelig gråhårede af disse specielle ønsker. Også en stor tak for jeres kæmpe arbejde.

Der har jo også været en dygtig instruktør på Sømkassan – Brian Horst Sørensen – han har så sandelig bestået prøven, som BA’s kommende instruktør. Tusind tak for det store arbejde, som du har gjort, og som det jo også er. Tak for succes’en!

Tusind tak til forfatter Morten Poulsen for dette meget flotte manus på ”Ses vi i Sømkassan?”. Bare bliv ved med at skrive på det bornholmske sprog, for det er der ikke ret mange, der gør p.t. Tusind tak for succes’en !!!

Jeg kan blive ved med at takke for denne helt fantastiske succes, for der er jo flere bag scenen i denne store produktion, som passer os i alle leder og kanter – tak til alle jer, som gjorde alt for, at vi alle havde det godt under dette meget lange forløb, som det er at sætte en forestilling op.

At det var en stor succes kan I også se af årsregnskabet, og vi kan sige det er meget tilfredsstillende, men det vil BA’s kasserer Søren Jensen komme nærmere ind på om lidt.

Men jeg dog vil lige nævne, at da vi jo tidligt kunne se, at Sømkassan ville blive en succes, så valgte vi i BA’s bestyrelse at give Rønne Theater en gave på **kr. 25.000,-, som skulle gå til lys dæmpere på scenen**.

Gaven blev overrakt af BA’s næstformand Ebbe Munch Larsen og modtaget med glæde og applaus på scenen af Rønne Theaters pedel Finn Svendsen og Bornholms Teaters scenemester Michael Brøndum efter sidste forestilling den 30. november.

Disse lysdæmpere kunne lysfolkene (Per og Claus) på Sømkassan godt have ønsket sig, medens vi spillede Sømkassan! Nå, men nu kan de jo gøre gavn for mange andre brugere af Rønne Theater.

”Ses vi i Sømkassam?” blev med i alt 2.669 solgte billetter til de 11 forestillinger en af de mest sete af BA’s forestillinger på Rønne Theater nogensinde. Og det er 200 billetter flere end ved vores sidste succes i 2016, hvor vi havde ”Râsapâsinj” på Rønne Theater.

Medens vi spillede på teateret blev Bornholmsk Amatørscene nomineret til at modtage TV2 Bornholms Kulturpris 2018.

Der var tre nominerede:  
**Gæstgiveren i Allinge** - For dets stadigt voksende udbud af musik og kultur i sommermånederne.  
**Bornholmsk Amatørscene** - For vedholdende at skabe scenekunst på bornholmsk.  
**Bornholms Kulturuge** - For at tænke nyt og holde fast i kulturugens overlevelse efter at have mistet en hovedsponsor.

Den 14. december 2018 udløste spændingen sig for os i forbindelse med Kulturkavalkaden i TV 2 Bornholm.  
  
Vi vandt desværre ikke, men det var et tæt løb mellem Gæstgiveren i Allinge og BA. Gæstgiveren løb af med sejren og fik 43% af stemmerne, Bornholms Kulturuge fik 17% og BA fik så de sidste 40% af stemmerne. Ifølge folkene på TV2 Bornholm, så var det, som sagt et tæt løb, hvor BA nogen gange i løbet af de par timer, vi sad i studiet, var foran med stemmerne.

Men sådan kan det jo gå. Vi kan så i stedet for være rigtig glade og stolte over at være nominerede, og at vi så gik glip af de 15.000 kr., skal vi ikke være så kede af – vi klarer os fint foruden. Det var sjovt at være med til det sidste.

Når vi er ved TV2 Bornholm, vil jeg her benytte lejligheden til at sige tusind tak til TV2 Bornholm for det meget fine samarbejde, vi har omkring vores produktioner. Det giver pote ud over det ganske land – ikke bare her på Bornholm. Mange har set ”Ses vi i Sømkassan?” på TV, og der er kommet rigtig mange roser for vores opsætning – også fra TV2 Bornholms egne ansatte. De siger det er det bedste, vi har lavet indtil nu – så det er dejligt med denne positive respons og glæde over noget, som BA bruger et helt år og mere til om at lave.

Vi har også et fantastisk godt samarbejde med både Bornholms Teater og Rønne Theater. Det er dejligt med positive mennesker omkring det, vi i BA laver. De er imødekommende og meget hjælpsomme, og det skal de have tak for her i beretningen. Det er alfa og omega, at vi kan samarbejde på alle mulige måder.

Herunder vil jeg også takke det meget søde og positive billethold på teateret, de gør et stort arbejde for os. Tak til Kurt Espensen for al hjælp!

I det hele tage er der god stemning på teateret. Og alle brugere af teateret er glade og inspirerende, og det viser sig ved de månedlige X-møder, der er på teateret. Her fortælles løst og fast om hvad, der foregår og vil foregå på teateret.

De sidste 2 år har der været en sommerfest for de ansatte, alle frivillige og involverede brugere af Rønne Theater. Det er givtigt og Bornholmsk Amatørscene har doneret kr. 2.500,- til hver af disse 2 fester.

2 af vores aktive medlemmer i BA – Morten Poulsen og Kim Tørnstrøm er gået ind i et samarbejde med en hjemvendt bornholmer – Alex Speed Kjeldsen. Alex er tenure track adjunkt på Institut for Nordiske Studier og Sprogvidenskab. Han er mag.art., ph.d.

Han er ansat ved Nordisk Forskningsinstitut på Københavns Universitet, og interesserer sig for dialektforskning, sproghistorie og sprogholdninger i bl. a. Danmark. Hans primære forskningsområder er ældre islandsk skrift- og sproghistorie, digital editionsfilologi og bornholmsk.

Han vil lave en digital bornholmsk ordbog og har søgt efter frivillige til at hjælpe ham med scanne og indtaste ord og dokumenter til denne store opgave. Og som han udtaler: ”Selvom det desværre nok er en utopi at tro, at man kan standse dialektens tilbagegang, tillader jeg mig at håbe at projektet kan skabe en øget interesse for at bruge bornholmsk blandt yngre sprogbrugere. I dette lys er det oplagt at samarbejde med skolerne på Bornholm, for eksempel ved tilrettelæggelse af projektorienterede forløb med fokus på bornholmsk.”

Vil I vide mere, så står Morten Poulsen og Kim Tørnstrøm helt sikkert til rådighed senere, og vil måske fortælle lidt mere om dette meget interessante og gode projekt.

Vi i bestyrelsen har i forvejen planer om, at lave hvervekampagner senere på året og i foråret 2020 med henblik på at få flere personer – og ikke mindst yngre personer til at melde sig til Bornholmsk Amatørscene.

Dialekten må og skal holdes i live, og det er Bornholmsk Amatørscenes fornemmeste opgave at bidrage med dette. Vi er stolte af vores sprog!

En helt anden ting er, at BA skal flytte kostumer og scenografi til nye lokaler i Segen. Vi er opsagte fra Almegårds Kaserne pr. 31. maj 2019, og forventer at flytte ca. midt i mag måned. Kasernen skal udvide og vil ikke udleje til os mere.

I første omgang bliver det i Segen i et år, og til nogenlunde samme pris. Vi har ellers været glade for at være på Kasernen, selvom de 2 rum er noget små. De nye rum i Segen er en hel del større, så det er måske held i uheld, at vi skal flytte. Vi håber på god hjælp fra medlemmerne til denne flytning.

Jeg vil, som noget af det sidste i min beretning sige tusind tak til vores sponsor Bjarne Hansen, Bornholm.nu for et rigtigt godt samarbejde.

Der skal ligeledes lyde en stor tak for samarbejdet til Mads Delgren fra Reklameekspressen vedr. sponsering af plakater m.v.

Tak til vores trofaste medlemmer, som p.t. er på omkring 70 betalende.

Til sidst vil jeg sige tusind tak til mine bestyrelseskolleger for et rigtigt godt samarbejde, det er dejligt, når det bare funker.

Hermed overlader jeg min beretning til generalforsamlingen.

Bodil Lundqvist

Formand Bornholmsk Amatørscene

20. marts 2019